作者:洪諮夔
標題:沁園春
內容:秋氣悲哉，薄寒中人，皇皇何之。更黃花吹雨，蒼苔滑屐，欄空鬥鴨，床老支龜。靜裡跫音，明邊眉睫，蹴踏星河天脫鞿。清談久，頓兩忘妍醜，嫫姆西施。濂溪家住江湄。愛出水芙蓉清絕姿。好光風霽月，一團和氣，尸居龍見，神動天隨。著察工夫，誠存體段，個里語言文字非。君家事，莫空將太極。散大圖碑。